มาร์เก็ตแคปหุ้นไทยทำสถิติสูงสุดรอบ 31 เดือน
มาร์เก็ตแคปหุ้นไทยทำสถิติสูงสุดรอบ 31 เดือน/อัน มาร์เก็ตแคปแตะ 6.9 ล้านล้านบาท ทำสถิติรอบ 31 เดือน
11 ส.ค. 2553

มาร์เก็ตแคปหุ้นไทยทำสถิติสูงสุดรอบ 31 เดือน/อัน มาร์เก็ตแคปแตะ 6.9 ล้านล้านบาท ทำสถิติรอบ 31 เดือน 
ตลาดหลักทรัพย์สรุปภาวะการซื้อขาย ในเดือนก.ค. 2553 โดยดัชนีปรับตัวเพิ่มขึ้น 7.34%  จากสิ้นเดือนก่อนมาอยู่ที่ระดับ 855.83 จุด สอดคล้องกับทิศทางของดัชนีตลาดหลักทรัพย์อื่นในภูมิภาค เนื่องจากนักลงทุนในตลาดโลกมีความเชื่อมั่นในการลงทุนในสินทรัพย์เสี่ยงมากขึ้นหลังจากภาวะวิกฤตการณ์หนี้สาธารณะของประเทศในยุโรปเริ่มคลี่คลายไปในทางที่ดี
ส่งผลให้มูลค่าหลักทรัพย์ตามราคาตลาด (มาร์เก็ตแคป) ของตลาดหลักทรัพย์ อยู่ที่ 6,914,777 ล้านบาท เพิ่มขึ้น 7.40% จากเดือนก่อน และทำสถิติสูงสุดในรอบ 31 เดือน หรือนับตั้งแต่เดือนต.ค. 2550 
ในเดือนก.ค. 2553 มูลค่าการซื้อขายหลักทรัพย์เฉลี่ยรายวันอยู่ที่ 30,411.16 ล้านบาท สูงสุดในรอบ 54   เดือน นับตั้งแต่เดือนก.พ. 2549 และเพิ่มขึ้น 38.18% จากเดือนก่อนหน้า โดยนักลงทุนต่างประเทศเป็นผู้ซื้อสุทธิต่อเนื่องเป็นเดือนที่ 2 ด้วยมูลค่าซื้อสุทธิ  6,825.70 ล้านบาท ขณะที่นักลงทุนบุคคลทั่วไปเป็นผู้ขายสุทธิ และมีสัดส่วนมูลค่าการซื้อขายสูงถึง  66.65%  ของมูลค่าการซื้อขายรวม ซึ่งเป็นสัดส่วนสูงสุดในรอบ 68 เดือน
นอกจากนี้ ยังพบว่ามูลค่าการระดมทุนของบริษัทจดทะเบียน ในเดือนก.ค. รวม 386.03 ล้านบาท  แต่หากนับตั้งแต่ต้นปีจนถึงเดือนก.ค. หรือในช่วง 7 เดือนแรกของปีนี้  มีมูลค่าการระดมทุน อยู่ที่ 49,788.31 ล้านบาท  เพิ่มขึ้น 210.30% จากช่วงเดียวกันของปีก่อน ซึ่งมีมูลค่าระดมทุน 16,074.23 ล้านบาท